b'\n_START_ARTICLE_\nAikuisrock\n_START_PARAGRAPH_\nAikuisrockiksi kutsutaan tyypillisesti rockia, joka on suunnattu varttuneemmalle yleis\xc3\xb6lle. Yhtyeet ovat muodostuneet sek\xc3\xa4 kokeneemmista muusikoista _NEWLINE_ett\xc3\xa4 nuoremman polven soittajista._NEWLINE_Tyyli miellet\xc3\xa4\xc3\xa4n p\xc3\xa4\xc3\xa4asiallisesti yhdysvaltalaiseksi, jossa k\xc3\xa4ytet\xc3\xa4\xc3\xa4n nimitysta AOR. Termi viittasi alun perin radioasemien Album Oriented Rock -ilmaisuun, jolla haluttiin painottaa albumien kappaleiden merkityst\xc3\xa4 kaupallisemman singlekeskeisen ajattelun sijaan._NEWLINE_Erityisesti FM-radiot painottivat 1960-luvun lopulta juontuvaa hard- ja heavyrockia, joka pohjautui esimerkiksi Creamin, Jimi Hendrix Experiencen ja Blue Cheerin kaltaisten yhtyeiden ty\xc3\xb6h\xc3\xb6n, kun taas AM-radiot olivat soittovalinnoissaan vapaampia. T\xc3\xa4lle markkina-alueelle tuli kokoonpanoja, jotka esittiv\xc3\xa4t helposti omaksuttavaa, mutta selv\xc3\xa4sti viihteellisemm\xc3\xa4st\xc3\xa4 popista erottuvaa musiikkia, joka tavoitti laajan, jakaumiltaan vaihtelevan yleis\xc3\xb6n. AOR-nimikkeen ovat etenkin musiikkiteollisena ilmaisuna korvanneet termit \xe2\x80\x9dclassic rock\xe2\x80\x9d ja \xe2\x80\x9dadult contemporary\xe2\x80\x9d. Tyylillisesti molemmat nimitykset kattavat hyvin erilaisia yhtyeit\xc3\xa4._NEWLINE_Tyylilajin edustajiksi katsotaan esimerkiksi Boston, Journey, Foreigner, brittil\xc3\xa4ist\xc3\xa4 alkuper\xc3\xa4\xc3\xa4 oleva Supertramp, nuorien studiomuusikoiden perustama Toto, Styx, REO Speedwagon sek\xc3\xa4 Night Ranger. Tyylin vahvinta aikaa olivat noin vuodet 1976\xe2\x80\x931985. Tyyli vaikutti osaltaan glam metal -tyylilajin syntyyn. Joskus tyyli\xc3\xa4 nimitet\xc3\xa4\xc3\xa4n my\xc3\xb6s keskitien rockiksi (mainstream rock = \xe2\x80\x9dvaltavirta-rock\xe2\x80\x9d), mutta sit\xc3\xa4 ei pid\xc3\xa4 sekoittaa ns. MOR- eli Middle of the Road -tyyliin, jolla tarkoitetaan erityisesti Yhdysvalloissa viihteellisemp\xc3\xa4\xc3\xa4 popmusiikkia, jota edustavat kokoonpanot kuten Carpenters, Bread tai Seals and Crofts.'